  Туспуктэм: Руслан Нуриахметов Наталия Сильвестрова 12+ 17-тӥ гудырикошконэ 18 часын Ижкарын Йӧскалык лыдӟиськонниысь «Край удмуртский» клубын удмурт кылбурчилэн, литературатодосчилэн, берыктӥсьлэн Анатолий Уваровлэн вордскем дырысеныз 90 ар тырмонлы сӥзем ӝыт ортчоз. Со сярысь ужъюртлэн пресс-службаез ивортӥз. Ужарад удмурт но ӟуч кылын радъяськоз. Пыронэз дунтэк Анатолий Уваровлэн сатирико-юмористической кылбуръёсыз элькунысь но быдэс Союзысь журнал-газетъёсын печатласькизы, нимаз бичетъёсын удмурт но ӟуч кылын потазы. Серемес ӧрлы авторлэн «Художественное своеобразие удмуртской сатиры» монографиез сӥземын. Кылбурчи удмурт лулчеберетэз дуннеысь классикъёслэсь ужъёссэс берыктэмъёсын узырмытӥз. Анатолий Уваров, ас понназ венгер кылэз дышетыса, венгер кылбуръёсты но прозаез удмурт кылэ берыкъяз. Нылпиослы произведениосты берыктэмез понна сое венгер литературалэн удмурт посолэз нимазы. Озьы ик Анатолий Уваров «Калевала» финн эпосэз, Гётэлэсь, Гайнелэсь, Байронлэсь кылбуръёссэс, «Слово о полку Игореве» удмурт кылэ берыктӥз. Кылбурчи Хельсинкиысь Библиез берыктонъя институтэн кусып возиз, Вуж Сӥзёнысь люкетъёссэс удмурт кылын дасяз. Удмурт йӧскалык театрын кылбурчиен берыктэм пьесаосъя спектакльёс возьматъязы. Анатолий Уваров берыктон ужез понна «Калевала» финн огазеяськонлэн кунгож ёзчиез но венгер кылосбуръя калыккуспо огазеяськонлэн ёзчиез луиз. Кылбурчилэн аслаз ужъёсыз венгер, поляк, финн, англи, бигер, чуваш, коми, пор, мордва но мукет кылъёсы берыктэмын. Тросэз кылбуръёсыз кырӟанлы пӧрмизы, «Италмас» но «Шулдыр ӝыт» ансамбльёслэн репертуаразы пыризы. Тегъёс: Литература удмуртъёс Лулчеберет Ижкар Удмуртия  